b'\n_START_ARTICLE_\nAmerikankeuhkokala\n_START_SECTION_\nUlkon\xc3\xa4k\xc3\xb6\n_START_PARAGRAPH_\nAikuisena amerikankeuhkokala voi olla 1,25 metri\xc3\xa4 pitk\xc3\xa4. Ruumiinmuodoltaan se on pitkulainen ja muistuttaa hieman ankeriasta tai liskoja. V\xc3\xa4rilt\xc3\xa4\xc3\xa4n kala on harmaa tai musta. Nuorilla kaloilla ruumiissa on keltaisia t\xc3\xa4pli\xc3\xa4. Amerikankeuhkokalan poikasilla on ulkoiset kidukset, joilla ne ottavat happea vedest\xc3\xa4. Kalan kehittyess\xc3\xa4 kidukset surkastuvat seitsem\xc3\xa4n viikon ik\xc3\xa4isen\xc3\xa4 ja uimarakosta kehittyy kaksi keuhkoa. Aikuiset amerikankeuhkokalat joutuvatkin k\xc3\xa4ym\xc3\xa4\xc3\xa4n hengitt\xc3\xa4m\xc3\xa4ss\xc3\xa4 happea veden pinnalla. Lajin hampaina toimivat luulevyt.\n_START_SECTION_\nLevinneisyys ja elintavat\n_START_PARAGRAPH_\nAmerikankeuhkokala el\xc3\xa4\xc3\xa4 Etel\xc3\xa4-Amerikan hitaasti virtaavissa joissa, j\xc3\xa4rviss\xc3\xa4 ja soilla. Sit\xc3\xa4 tavataan Amazon- ja Paran\xc3\xa1joista Brasiliasta ja Paraguaysta sek\xc3\xa4 Argentiinasta. Lajin fossiileja on l\xc3\xb6ydetty my\xc3\xb6s Perusta ja Boliviasta. Kalat viihtyv\xc3\xa4t vesiss\xc3\xa4, joiden l\xc3\xa4mp\xc3\xb6tila on 24\xe2\x80\x9328\xc2\xa0\xc2\xb0C. Ne el\xc3\xa4v\xc3\xa4t hyvin l\xc3\xa4hell\xc3\xa4 pintaa. Kuivan kauden aikana kala kaivaa pohjamutaan 25\xe2\x80\x9350\xc2\xa0cm syv\xc3\xa4n kuopan, johon se asettuu odottamaan sadekautta. Amerikankeuhkokalan elintoiminnot hidastuvat ja se tuottaa ymp\xc3\xa4rilleen kuivumisen est\xc3\xa4v\xc3\xa4n limakerroksen._NEWLINE_Amerikankeuhkokalojen lis\xc3\xa4\xc3\xa4ntymiskausi on sadekaudella, jolloin koiras ja naaras rakentavat kasvimateriaalista pes\xc3\xa4n, johon naaras munii. Koiras vartio munia ja sille kehittyy rintaeviin sulkamaiset elimet, joiden avulla se kykenee siirt\xc3\xa4m\xc3\xa4\xc3\xa4n verest\xc3\xa4\xc3\xa4n happea veteen ja pit\xc3\xa4m\xc3\xa4\xc3\xa4n n\xc3\xa4in happipitoisuuden munille sopivana. N\xc3\xa4m\xc3\xa4 sulkamaiset lis\xc3\xa4kkeet surkastuvat lis\xc3\xa4\xc3\xa4ntymiskauden p\xc3\xa4\xc3\xa4tytty\xc3\xa4._NEWLINE_Amerikankeuhkokalojen poikasten ravintoa ovat vesihy\xc3\xb6nteiset ja muut pienet selk\xc3\xa4rangattomat el\xc3\xa4imet. Aikuisten p\xc3\xa4\xc3\xa4asiallista ravintoa ovat pienet luukalat, kotilot ja \xc3\xa4yri\xc3\xa4iset, mutta ne sy\xc3\xb6v\xc3\xa4t my\xc3\xb6s vesikasveja ja lev\xc3\xa4\xc3\xa4.'